
Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi a51.t člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) in na podlagi 38. člena Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20, 82/20 – popr., 44/21 in 23/23; v nadaljevanju: Merila za akreditacijo) v združenem postopku izredne evalvacije univerzitetnega študijskega programa Razredni pouk, magistrskega študijskega programa Razredni pouk in magistrskega študijskega programa Inkluzivna pedagogika Pedagoške fakultete Univerze na Primorskem, ki jo zastopa prof. dr. Klavdija Kutnar, začetem po uradni dolžnosti, na 234. seji 21. 5. 2026 sprejel naslednjo


ODLOČBO


[bookmark: _Hlk229564681]1. Svet Nacionalne agencije Republike Slovenije za kakovost v visokem šolstvu ugotavlja delno ustreznost izvajanja univerzitetnega študijskega programa Razredni pouk, magistrskega študijskega programa Razredni pouk in magistrskega študijskega programa Inkluzivna pedagogika Pedagoške fakultete Univerze na Primorskem. 
2. Visokošolski zavod mora v roku enega leta od dokončnosti odločbe odpraviti naslednje pomanjkljivosti oziroma neskladnosti:
- zagotoviti poglobljeno spremljanje in analizo sprememb študijskih programov, predvsem sprememb kontaktih ur. Zmanjševanje števila kontaktih ur, oz. prekvalificiranje načina izvedbe kontaktnih ur je lahko uvedeno le na podlagi vsebinske presoje upravičenosti uvedbe tovrstnih sprememb, ne zgolj na podlagi zaostrenih finančnih pogojev na univerzi. Vlagatelj naj zagotovi celovit, vsebinsko utemeljen in sistematičen pristop k zagotavljanju kakovosti študijskega procesa, ki vključuje jasno utemeljitev obremenitve ECTS, presojo doseganja kompetenc ter ustreznosti učnih metod in organizacije študijskega procesa z vidika pedagoške učinkovitosti in doseganja učnih izidov, hkrati pa v samoevalvacijskih postopkih zagotovi poglobljeno analizo ugotovitev, njihovo interpretacijo ter načrtovanje konkretnih izboljšav z opredeljenimi ukrepi, odgovornimi osebami, časovnimi roki in spremljanjem učinkov, z namenom vzpostavitve učinkovitega in sklenjenega kroga kakovosti.
- ureditev izrednega študija v skladu z zakonodajo, ki dovoljuje le organizacijske in časovne prilagoditve izvedbe, ne pa krčenje števila ur izvedbe
3. Visokošolski zavod mora v 2 mesecih od dokončnosti odločbe izdelati načrt za odpravo ugotovljenih večjih pomanjkljivosti oziroma neskladnosti. Načrt mora vsebovati ukrepe in z njimi povezane naloge za odpravo neskladnosti oziroma večjih pomanjkljivosti, nosilce za izvedbo ukrepov in nalog ter natančne roke za njihovo izvedbo, pri čemer mora visokošolski zavod upoštevati rok, določen v 2. točki tega izreka.
4. Visokošolski zavod mora agencijo v obdobju do ponovne evalvacije sproti obveščati o opravljenih nalogah iz načrta. 
5. Po preteku roka za odpravo večjih pomanjkljivosti oziroma neskladnosti bo svet agencije ponovno opravil zunanjo evalvacijo.
6. Stroški nastali v tem postopku so breme agencije.

Obrazložitev:


Svet agencije je na svoji 209. seji 27. 2. 2025 sprejel sklep o izvedbi izredne evalvacije univerzitetnega študijskega programa Razredni pouk, magistrskega študijskega programa Razredni pouk ter magistrskega študijskega programa Inkluzivna pedagogika Pedagoške fakultete Univerze na Primorskem (v nadaljevanju: trije evalvirani študijski programi). Univerza na Primorskem je bila 27. 2. 2025 o tem obveščena in je dne 3. 4. 2025 oddala izpolnjene elektronske obrazce za evalvacijo študijskih programov s prilogami.

38. člen Meril za akreditacijo v prvem odstavku določa, da postopek izredne evalvacije študijskega programa poteka po enakem postopku kot evalvacija študijskega programa v postopku podaljšanja akreditacije visokošolskega zavoda, z izjemami, naštetimi v tem členu. Postopek začne agencija na lastno pobudo ali na podlagi prejete pobude za izvedbo izredne evalvacije, kadar upravičeno sumi o večjih pomanjkljivostih oziroma neskladnostih, navedenih v 38. členu Meril za akreditacijo. 

Svet agencije je za izvedbo izredne evalvacije imenoval skupino strokovnjakinj v sestavi: doc. dr. Brigita Kacjan, Univerza v Mariboru, Filozofska fakulteta, predsednica; doc. dr. Katarina  Aškerc Zadravec, B2 Visoka šola za poslovne vede, zavod, članica; prof. dr. sc. Vesna Bilić, Sveučilište u Zagrebu, Učiteljski fakultet, članica; in Nomi Hrast, Univerza v Mariboru, Ekonomsko-poslovna fakulteta, članica študentka.

Skupina strokovnjakinj je 16. in 17. 10. 2025 opravila obisk visokošolskega zavoda in pripravila evalvacijsko poročilo. To je bilo poslano vlagatelju v pripombe. Ta je 24. 12. 2025 podal nanj pripombe, skupina strokovnjakinj pa je na podlagi samoevalvacijskega poročila vlagatelja, prejete dokumentacije, opravljenega obiska visokošolskega zavoda ter pripomb vlagatelja pripravila končno evalvacijsko poročilo in ga 9. 2. 2026 oddala agenciji.

Prvi odstavek a51.t člena ZViS določa, da o izredni evalvaciji študijskega programa odloči svet agencije, tretji odstavek istega člena pa, da svet agencije po izvedenem postopku izredne evalvacije študijskega programa ugotovi ustreznost izvajanja študijskega programa, ugotovi delno ustreznost izvajanja študijskega programa ali odvzame akreditacijo študijskega programa. Poleg določb ZViS se pri izredni evalvaciji študijskega programa uporabljajo tudi Merila za akreditacijo. Ta določajo področja presoje za izredno evalvacijo študijskega programa, in sicer notranje zagotavljanje in izboljševanje kakovosti študijskega programa, spreminjanje in posodabljanje študijskega programa in izvajanje študijskega programa (21. 22. in 23. člen). 

Svet agencije je vlogo vlagatelja, končno evalvacijsko poročilo skupine strokovnjakinj (v nadaljevanju: končno poročilo) ter pripombe vlagatelja h končnemu poročilu obravnaval na 230. seji dne 19. 3. 2026 in ugotovil, da se je skupina strokovnjakinj pri posameznih standardih presoje po Merilih za akreditacijo v končnem poročilu opredelila, da so za tri evalvirane študijske programe standardi kakovosti iz 21. člena Meril za akreditacijo delno izpolnjeni. Svet agencije se je opredelil do dveh ugotovljenih delnih neskladnosti znotraj končnega poročila. Pri 1. standardu je presodil, da gre za priložnost za izboljšanje, pri 2. standardu pa za večjo pomanjkljivost oziroma neskladnost. Posledično je v skladu z 9. členom Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE, 3/22 – ZDeb in 85/25; v nadaljevanju: ZUP) svet agencije vlagatelja pozval, da naj se opredeli do ugotovitev navedenih v 2. standardu. Vlagatelj je 21. 4. 2026 odgovoril na poziv sveta agencije z dopisom in prilogami. Svet agencije je celotno gradivo obravnaval na 234. seji, 21. 5. 2026.

Iz končnega poročila izhaja, da trije evalvirani študijski programi delno izpolnjujejo 1. in 2. standard kakovosti, ne izpolnjujejo 4. standarda kakovosti ter izpolnjujejo 3. in 5. standard kakovosti. 
Na področju notranjega zagotavljanja in izboljševanja kakovosti študijskega programa pri 1. standardu iz 21. člena Meril za akreditacijo skupina strokovnjakinj ugotavlja, da pri univerzitetnem študijskem programu Razredni pouk samoevalvacijski postopki so vzpostavljeni, vendar ne zagotavljajo celovite analize vpliva izvedenih sprememb na kakovost študija. Samoevalvacijsko poročilo temelji pretežno na kvantitativnih rezultatih anket in rednih razpravah na oddelkih, medtem ko je kvalitativna analiza podatkov omejena. Pri magistrskem študijskem programu Razredni pouk so bile posodobitve predmetnikov in prerazporeditve kontaktnih ur izvedene predvsem z vidika racionalizacije in niso bile predhodno podprte z analitičnimi evalvacijami ali s presojami vpliva na dosežene učne izide. Pri magistrskem študijskem programu Inkluzivna pedagogika je skupina strokovnjakinj ugotovila, da samoevalvacija poteka, vendar vsebinski del evalvacije ne zadostuje za preverjanje vpliva zmanjšanega obsega kontaktnih ur, blokovne izvedbe in večje odvisnosti od samostojnega dela na pridobivanje kompetenc. Skupina strokovnjakinj je posledično kot delno izpolnjevanje standarda zapisala, da pri vseh treh evalviranih študijskih programih manjka celovita in poglobljena kvalitativna analiza vzrokov za uvedene spremembe, njihove dejanske učinke ter sprejete ukrepe, kar otežuje preglednost procesa izboljšav in ne omogoča jasne sledljivosti vseh izvedenih sprememb skozi čas. Svet agencije je na 230. seji dne 19.3.2026 ugotovljeno delno neskladnost prekvalificiral v priložnost za izboljšanje, saj je zahteva po celoviti in poglobljeni kvalitativni analizi kot pogoju za uvedbo sprememb v praksi pogosto neizvedljiva, saj vseh sprememb ni mogoče vnaprej celovito analizirati, prav tako pa dejanskih učinkov ukrepov ni mogoče meriti pred njihovo implementacijo. Poleg tega sledljivost sprememb ni odvisna od takšnih analiz, temveč jo je mogoče učinkovito zagotoviti že z doslednim in sistematičnim dokumentiranjem vseh povezanih odločitev in sprememb. Prav tako dejanskih učinkov ni mogoče meriti pred implementacijo ukrepov. Kljub temu svet agencije vlagatelju priporoča, da spremembe študijskih programov uvaja premišljeno in s predvidevanjem možnih negativnih učinkov.

Svet agencije se z ugotovitvami skupine strokovnjakinj strinja, razen v delu, kjer je delno skladnost prekvalificiral v priložnost za izboljšanje, in ugotavlja, da je 1. standard 21. člena Meril za akreditacijo izpolnjen.

Vlagatelj ne izpolnjuje 2. standarda iz 21. člena Meril za akreditacijo na področju notranjega zagotavljanja in izboljševanja kakovosti študijskega programa. Skupina strokovnjakinj je pri univerzitetnem in magistrskem študijskem programu Razredni pouk ugotovila, da izvedene prilagoditve obsega kontaktnih ur niso temeljile na ugotovitvah samoevalvacije, prav tako iz samoevalvacijskih poročil ni razvidna vsebinsko smiselna evalvacija teh sprememb. Skupina strokovnjakinj ugotavlja, da fakulteta sicer redno spremlja učne obremenitve študentov ter njihova mnenja o ustreznosti obsega študijskih obveznosti in kreditnih točk (ECTS), vendar rezultati spremljanj niso nadgrajeni z zadostno vsebinsko analizo v SEP-u, zaradi česar krog kakovosti ni v celoti sklenjen, saj podatki niso ustrezno interpretirani, ukrepi pa niso sistematično dokumentirani. Pri magistrskem študijskem programu Inkluzivna pedagogika je skupina strokovnjakinj zaznala nesklenjenost kroga kakovosti  zlasti pri vsebinski obdelavi podatkov in spremljanju učinkov sprememb, poleg tega pa je na izrednem študiju ugotovljen primanjkljaj kontaktnih ur glede na akreditiran predmetnik. Posledično je skupina strokovnjakinj kot delno neizpolnjevanje standarda zapisala, da je za sklenjen krog kakovosti treba zagotoviti verodostojne podatke ter njihovo poglobljeno, vsebinsko utemeljeno analizo in interpretacijo, kar vključuje sistematično evalvacijo (npr. rezultatov anket) na ravni posameznega študijskega programa, in sicer glede doseganja učnih izidov, ustreznosti uporabljenih učnih metod in oblik dela, pristopov k ocenjevanju, kakovosti učnih gradiv ter obremenjenosti študentov v skladu z ECTS. Ugotovitve je treba jasno in neposredno povezati s sprejetimi ali načrtovanimi ukrepi ter o njih transparentno obveščati relevantne deležnike. Svet agencije je na 230. seji dne 19.3.2026 ugotovljeno delno neskladnost prekvalificiral v neskladnost. V odzivu na poziv sveta o izjasnitvi je vlagatelj pojasnil, da Poslovnik o kakovosti Univerze na Primorskem jasno opredeljuje Demingov krog kot temeljni mehanizem za načrtovanje, izvajanje, preverjanje in izboljševanje vseh procesov na univerzi in članicah univerze, kar zagotavlja, da je t. i. zanka kakovosti dejansko in vsebinsko sklenjena. V Pravilniku o samoevalvaciji Univerze na Primorskem sta predpisana postopek in izvedba samoevalvacije študijskih programov, priprava samoevalvacijskega poročila, določeno je tudi, da pri pripravi samoevalvacijskega poročila sodelujejo ključni nujni deležniki, pojasnjeno je pridobivanje podatkov. Vlagatelj je dodatno pojasnil način izvajanja fokusnih skupin s študenti in izvajalci študijskega programa.
Kljub izjasnitvi vlagatelja svet agencije ugotavlja, da samoevalvacijsko poročilo pri posameznem področju ne vsebuje argumentacije, npr. pri obremenitvi ECTS ni jasno, na kateri vsebinski podlagi je sprejeta odločitev o ustreznosti obremenitve. Pri doseganju kompetenc svet sledi ugotovitvi skupine strokovnjakinj, da povprečno zadovoljstvo študentov sicer ni veliko odstopalo od povprečij prejšnjih let, vendar odgovori na odprto vprašanje v študentski anketi podajajo mnenje o primanjkljajih, kar je bilo skladno s pogovori s študenti na evalvacijskem obisku in česar ni zapisanega v samoevalvacijskem poročilu za magistrski študijski program Inkluzivna pedagogika. Pri univerzitetnem študijskem programu Razredni pouk so prav tako kompetence označene kot dosežene, kljub navedenim pomislekom študentov, ki v tem primeru so navedeni v samoevalvacijskem poročilu. Pomisleki niso naslovljeni, prav tako ni navedenih možnih izboljšav v načrtu ukrepov. Pri ustreznosti uporabljenih učnih metod in oblik dela svet sledi ugotovitvi skupine strokovnjakinj, da z drugimi metodami dela, vključno z e-okoljem in samostojnim delom študentov, ni možno odpraviti težav, ki so jih doživeli študenti in izvajalci pri prerazporeditvi kontaktnih ur na način združevanja skupin. Prav tako ni razvidna vsebinska presoja upravičenosti uvedbe tovrstnih sprememb, pri čemer vlagatelj navaja, da so bile ure prerazporejene zaradi zaostrenih finančnih pogojev na univerzi in ne na podlagi vsebinske utemeljenosti. Posledično svet agencije sledi ugotovitvi skupine strokovnjakinj, da krog kakovosti ni sklenjen, saj samoevalvacijskim poročilom na omenjenih področjih manjka poglobljena, vsebinsko utemeljena analiza in interpretacija študentskih anket in mnenj študentov, pridobljenih s fokusnimi skupinami, temu prav tako ne sledi načrtovanje ukrepov. Še posebej je to razvidno pri spremembah kontaktnih ur, kjer učinki teh sprememb po njihovi implementaciji niso bili beleženi in analizirani v procesu samoevalvacije. Pri evalvaciji ustreznosti uporabljenih učnih metod in oblik dela, kakovosti učnih gradiv ter pristopov k ocenjevanju svet agencije ni sledil ugotovitvam skupine strokovnjakinj in je presodil, da so v samoevalvacijskem poročilu ustrezno analizirane. 

Svet agencije se z ugotovitvami skupine strokovnjakinj strinja, razen v delu, kjer je delno skladnost prekvalificiral v neskladnost, oz. večjo pomanjkljivost ter na podlagi naštetega ugotavlja, da 2. standard 21. člena Meril za akreditacijo ni izpolnjen. 

Vlagatelj izpolnjuje 3. standard kakovosti iz 22. člena Meril za akreditacijo na področju spreminjanja, posodabljanja in izvajanja študijskega programa, pri čemer spremembe in posodobitve upoštevajo temeljne cilje programa ter ohranjajo povezanost njegovih vsebin oziroma predmetov. Vlagatelj posodablja študijske programe, pri čemer se sklicuje na rezultate samoevalvacij, ugotovitve različnih deležnikov in razprave strokovnih organov fakultete. V zadnjih letih so bili večjih sprememb deležni programi Razredni pouk (1. in 2. stopnja, redni študij) in Inkluzivna pedagogika (2. stopnja, redni in izredni študij). Po navedbah vlagatelja so bile spremembe izvedene zaradi uskladitve z univerzitetnimi normativi in izboljšanja organizacije pedagoškega dela, predvsem pa z namenom finančne racionalizacije izvedbe programov. Vendar skupina strokovnjakinj opozarja na druge vidike uvajanja sprememb študijskih programov, ki so omenjene v 1. in 2. standardu kakovosti.

Svet agencije se strinja z ugotovitvami skupine strokovnjakinj in ugotavlja, da je 3. standard 22. člena Meril za akreditacijo izpolnjen.

Na področju izvajanja študijskega programa pri 4. standardu 23. člena Meril za akreditacijo je skupina strokovnjakinj ugotovila, da v so akreditacijah določeni načini študija in sicer redni študij pri vseh treh programih ter izredni študij pri programu Inkluzivna pedagogika. Prilagoditev načina izrednega študija z zmanjšanjem števila kontaktnih ur (na eno tretjino kontaktnih ur rednega programa) ni v skladu s 37. členom starega, v času presoje ne več veljavnega Zakona o visokem šolstvu (ZViS) (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23) in tudi ni v skladu z novim 52. členom ZVIS-1 (Uradni list RS, št. 56/25) in zaradi tega tako izvajanje ni skladno z zakonodajo (ne glede na interni akt o izvajanju izrednega študija na Univerzi na Primorskem). Zakonodaja namreč dopušča le organizacijske in časovne prilagoditve izvedbe (npr. v smislu drugih oblik dela), ne dopušča pa zmanjševanja obsega kontaktnega dela s študenti, zato obstoječa praksa vlagatelja predstavlja neskladnost z zakonsko določenimi pogoji izvajanja programa. Poleg tega je bila pri izvajanju izrednega študija magistrskega študijskega programa Inkluzivne pedagogike zabeležena neenakomerna razporeditev kontaktnih ur (npr. študij na dislocirani enoti Škofja Loka: 7 x 6 ECTS v zimskem semestru, 4 x 6 ECTS (vključno s prakso) v poletnem semestru). Ta neenakomernost otežuje sprotno delo študentov, kar so tudi sami izpostavili na evalvacijskem obisku. Svet agencije je sledil ugotovitvam skupine strokovnjakinj in presodil, da vlagatelj ne izpolnjuje 4. standarda, saj zmanjšanje števila izvedenih kontaktnih ur v izredni obliki študija na magistrskem študijskem programu Inkluzivna pedagogika ni skladno s 37. členom ZViS, ki določa, da se lahko – če narava študija to omogoča – »s študijskim programom prilagodita organizacija in časovna razporeditev predavanj, seminarjev in vaj možnostim študentov (izredni študij)«, pri čemer se taka prilagoditev »opravi na način in po postopku, določenem s statutom«. To pomeni, da ZViS dopušča le organizacijske in časovne prilagoditve izvedbe (npr. v smislu drugih oblik dela), ne dopušča pa zmanjševanja obsega kontaktnega dela s študenti, zato obstoječa praksa vlagatelja predstavlja neskladnost z zakonsko določenimi pogoji izvajanja programa. 

Svet agencije je prav tako sledil ugotovitvam in priporočilom, ki se navezujejo na preostali del 4. standarda. 
Skupina strokovnjakinj pri 4. standardu ugotavlja, da so nekateri nosilci za lažje razumevanje snovi v temeljno literaturo vključili tudi učbenike za srednje šole. Temeljna literatura mora biti vsebinsko in po obsegu primerna stopnji študijskega programa in obliki izvedbe (brez diplomski nalog in srednješolskih učbenikov), zato skupina strokovnjakinj priporoča naj nosilci preverijo in po potrebi ustrezno prilagodijo navedeno temeljno literaturo in vire. Obenem skupina kot pozitivno prakso izpostavlja, da je študentom in zaposlenim zagotovljen visokokakovosten dostop do knjižničnih in elektronskih virov preko celostno prenovljene Univerzitetne knjižnice, ki omogoča 24-urni dostop ter enakovredno uporabo gradiv tudi za študente na dislociranih enotah z oddaljenim dostopom in pošiljanjem literature po pošti. 
Skupina strokovnjakinj ugotavlja, da se evalvirani študijski programi zelo razlikujejo glede vključevanja študentov v projekte in druge oblike strokovnega ali znanstvenega sodelovanja. Skupina predlaga, da izvajalci predmetov na vseh programih, predvsem na programu Inkluzivna pedagogika, bolj intenzivno iščejo možnosti za sodelovanje študentov pri projektih in tudi na konferencah ter jih spodbujajo in podpirajo pri vključevanju v te strokovne oblike dela na študiju. Prav tako skupina strokovnjakinj izpostavlja nizek delež udeležbe visokošolskih učiteljev na znanstvenih področjih na univerzitetnem študijskem programu Razredu pouk in priporoča spodbujanje k aktivnejšem udejstvovanju na strokovnem in znanstvenem področju.
Pri izvajanju praktičnega izobraževanja skupina strokovnjakinj ugotavlja, da študentska anketa kaže različne stopnje pripravljenosti študentov na izvajanje obveznosti v okviru praktičnega izobraževanja. Z namenom izboljšanja pripravljenosti študentov na prakso na vseh področjih skupina strokovnjakinj priporoča, da nosilci in izvajalci, pri katerih so bile zaznane pripombe, proučijo možne vzroke za nastale pomanjkljivosti in temu primerno prilagodijo priprave študentov na prakso. 
Kljub ustreznim materialnim pogojem prostorske in tehnične zmogljivosti na centralni lokaciji fakultete niso optimalne – učilnice so prostorsko omejene, hodniki ozki (požarna varnost), del opreme pa je zastarel, kar so izpostavili tudi sogovorniki na elevacijskem obisku. Podobno velja za razmere na dislociranih lokacijah izrednega študija, ki niso v celoti primerljive z matično enoto, predvsem glede dostopa do specializirane opreme in tehnične podpore. Za izboljšanje kakovosti izvedbe študija skupina strokovnjakinj priporoča sistematično spremljanje in postopno posodabljanje tehnične in informacijske infrastrukture na vseh lokacijah ter zagotavljanje enakovrednih pogojev za vse študente, ne glede na obliko in kraj izvajanja študija. Uporaba spletnega okolja Moodle je trenutno omejena na osnovne funkcije, zato obstaja velik potencial za razvoj inovativnih, interaktivnih in refleksivnih e-pedagoških pristopov. Kot primer dobre prakse skupina strokovnjakinj izpostavlja psihološko svetovalnico, ki učinkovito podpira študente s posebnimi potrebami, in tudi vse druge študente, ki potrebujejo psihološko svetovanje ali pomoč, ter prispeva k večji socialni, študijski in fizični vključenosti ranljivih skupin. 

Svet agencije se strinja z ugotovitvami skupine strokovnjakinj in ugotavlja, da 4. standard 22. člena Meril za akreditacijo ni izpolnjen.

Vlagatelj izpolnjuje 5. standard kakovosti iz 23. člena Meril za akreditacijo saj ugotavlja, da je zagotovljeno varovanje pravic deležnikov v študijskem procesu. Kljub temu skupina strokovnjakinj ugotavlja, da zadnja evalvacijska poročila ne vsebujejo podatkov o zadovoljstvu učiteljev, prav tako opozarjajo na pomanjkljivo komunikacijo z izvajalci pedagoškega procesa v procesu uvajanja sprememb študijskih programov. Operativne informacije (urniki, izpiti, navodila) so študentom na vseh treh evalviranih študijskih programih praviloma pravočasno dostopne. Pomanjkljivosti se pojavljajo pri obveščenosti o pomembnih vsebinskih spremembah in o vsebinah, izsledkih in ukrepih samoevalvacijskih poročil. Iz pogovorov je bilo razvidno, da velik del študentov ni vedel za obstoj samoevalvacijskih poročil, pri ostalih deležnikih (visokošolski učitelji, sodelavci, mentorji prakse ter drugi zunanji partnerji) pa je obveščanje omejeno predvsem na posamezne faze zbiranja podatkov, ne pa tudi na predstavitev analiz, sprejetih izboljšav in spremljanje učinkov izvedenih ukrepov. Svet sledi ugotovitvah skupine strokovnjakinj in priporoča okrepitev jasnega obveščanja na način, ki bo dosegel ciljno publiko.

Svet agencije se strinja z ugotovitvami skupine strokovnjakinj in ugotavlja, da je 5. standard 23. člena Meril za akreditacijo izpolnjen.


Svet agencije je končnemu poročilu skupine strokovnjakinj v večini ugotovitev sledil, saj je pripravljeno jasno in strokovno. Skupina strokovnjakinj je ugotovila dve delni skladnosti, ki ju svet prekvalificiral, in sicer je delno skladnost iz 1. standarda 21. člena Meril za akreditacijo prekvalificiral v priložnost za izboljšanje, delno skladnosti iz 2. standarda 21. člena Meril za akreditacijo pa v večjo pomanjkljivost oziroma neskladnost. Svet je po dodatnem odzivu vlagatelja iz dne 21. 4. 2026 ugotovil, da večja pomanjkljivost, oz. neskladnost iz 2. standarda 21. člena Meril za akreditacijo ni odpravljena. Na podlagi navedenega svet agencije ugotavlja, da vlagatelj ne izpolnjuje vseh standardov kakovosti iz 21. in 23. člena Meril za akreditacijo, zato je sklenil, kot je odločeno v izreku te odločbe.


Na podlagi 118. člena ZUP organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Stroški v postopku predstavljajo avtorske honorarje in potne stroške v višini 6.874,93 EUR bruto. Skladno z 51.n členom ZViS se sredstva za plačilo in povračilo stroškov skupin strokovnjakov zagotovijo v finančnem načrtu agencije.


Pouk o pravnem sredstvu

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki jo je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana priporočeno po pošti.


	Nataša Kramar
Višja svetovalka področja I





Oskar Opassi
Področni svetovalec II

	dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu

